-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

1.  ลักษณะผลิตภัณฑ์และการให้บริการ

บริษัทฯดำเนินธุรกิจให้บริการตรวจสอบและทดสอบวัสดุทางวิศวกรรม (Third party
engineering service) โดยมีวัตถุประสงค์หลักเพื่อควบคุมคุณภาพของวัสดุอุปกรณ์
โดยเฉพาะโครงสร้างโลหะต่างๆ ทั้งที่อยู่ระหว่างการก่อสร้าง
และการตรวจสอบคุณภาพระหว่างกระบวนการผลิต
เพื่อให้มั่นใจว่าเครื่องมืออุปกรณ์และโครงสร้างต่างๆจะไม่เกิดความเสียหายในระหว่างการผลิต
จนส่งผลให้กระบวนการต้องหยุดชะงัก การให้บริการแบ่งเป็น 2 ประเภทคือ
การทดสอบโดยไม่ทำลาย (Non-Destructive Test) และการตรวจสอบเพื่อรับรองคุณภาพ
(Inspection) ซึ่งรวมไปถึงการตรวจสอบและรับรองถังบรรจุก๊าซและระบบท่อ LPG และ NGV

1.  ประเภทการให้บริการ

  (1) การทดสอบโดยไม่ทำลาย (Non-Destructive Test: NDT)

การทดสอบโดยไม่ทำลาย หมายถึง การทดสอบหาความบกพร่องหรือความผิดปกติของชิ้นงาน
รอยเชื่อมของชิ้นงาน โดยที่ไม่ต้องทำลายชิ้นงานเพื่อการทดสอบ
ไม่ทำให้ชิ้นงานเกิดการเปลี่ยนแปลงรูปร่าง ขนาด หรือสมรรถนะ
กล่าวคือเป็นการตรวจสอบคุณสมบัติทางฟิสิกส์ เช่น แสง ความร้อน รังสี คลื่นเสียง ไฟฟ้า
หรือแม่เหล็กของวัสดุ
ซึ่งจะเปลี่ยนแปลงไปตามความผิดปกติของโครงสร้างภายในหรือรอยบกพร่องที่มีอยู่
การวัดคุณสมบัติเหล่านี้จะสามารถประเมินความผิดปกติของโครงสร้างภายในหรือรอยบกพร่องที่มีอยู่ได้โดยไม่ทำให้วัดสุเกิดความเสียหาย
การทดสอบโดยไม่ทำลายมีวัตถุประสงค์หลักเพื่อควบคุมคุณภาพของผลิตภัณฑ์
โดยเฉพาะชิ้นงานที่มีต้นทุนการผลิตสูงและผลิตทีละชิ้นตามสั่ง
นอกจากนี้ยังใช้ในการตรวจสอบรอยบกพร่องของอุปกรณ์และโครงสร้างทั่วไป ทั้งก่อนการใช้งาน
(Pre-Service) ระหว่างการใช้งาน (On service) และตรวจสอบระหว่างหยุดโรงงาน
(Plant shutdown) เพื่อประเมินอายุการใช้งาน

ข้อดีของการทดสอบโดยไม่ทำลาย

-   ชิ้นงานไม่ได้รับความเสียหายใดๆ หลังการทดสอบแล้วสามารถนำชิ้นงานกลับมาใช้ได้ตามปกติ

-   ตรวจสอบในขณะใช้งานได้

-   การตรวจสอบชิ้นงานตามระยะเวลาการใช้งาน
    จะทำให้ทราบการเปลี่ยนแปลงของสภาพชิ้นงานหลังผ่านการใช้งานแล้ว

-   อุปกรณ์มีความสะดวกในการเคลื่อนย้าย สามารถออกงานภาคสนามได้

-   สามารถใช้ในการปรับปรุงเทคนิคการผลิต เช่น
    ใช้วิธีการทดสอบโดยไม่ทำลายตรวจสอบงานเชื่อมแบบต่างๆ
    และเลือกใช้วิธีการเชื่อมที่ได้คุณภาพมาตรฐานที่เหมาะสมสำหรับการใช้งาน เป็นต้น

-   ช่วยลดต้นทุนการผลิต เนื่องจากช่วยลดของเสียระหว่างการผลิตได้อย่างมีประสิทธิภาพ

การทดสอบโดยไม่ทำลายสามารถแบ่งออกได้เป็น 2 ประเภท คือ

1)  การทดสอบโดยไม่ทำลายแบบดั้งเดิม (Conventional NDT) เช่นการทดสอบโดยการใช้รังสี
    และอนุภาคแม่เหล็ก เป็นต้น ซึ่งเป็นวิธีที่ใช้กันมายาวนาน
    ยังคงได้รับความนิยมและมีประสิทธิภาพอยู่ในปัจจุบัน

2)  การทดสอบโดยไม่ทำลายที่ใช้เทคโนโลยีขั้นสูง (Advanced NDT)
    ซึ่งเป็นวิธีการตรวจสอบที่ใช้เทคโนโลยีและเครื่องมือที่มีความหลากหลายและซับซ้อนมากขึ้น
    มีข้อดีคือใช้บุคลากรน้อย ระยะเวลาในการทดสอบน้อยกว่า รวดเร็วกว่า
    นอกจากนี้ยังสามารถให้ผลที่ชัดเจนและครอบคลุมกว่า
    และในปัจจุบันความก้าวหน้าทางเทคโนโลยีทำให้ธุรกิจต้องมีการปรับตัวไปสู่ Advanced NDT
    มากยิ่งขึ้นเนื่องจากสามารถใช้ในการทดสอบที่ซับซ้อนและมีข้อจำกัดในแบบที่การทดสอบแบบดั้งเดิมไม่สามารถทำได้
    เช่น การตรวจสอบท่อส่งก๊าซที่มีเส้นผ่าศูนย์กลางขนาดใหญ่ เป็นต้น

บริษัทฯ
เริ่มต้นจากการให้บริการทดสอบโดยไม่ทำลายแบบดั้งเดิมและขยายบริการสู่การทดสอบโดยใช้เทคโนโลยีชั้นสูง
โดยในปัจจุบันสามารถให้บริการทดสอบโดยไม่ทำลายที่ได้รับความนิยมสูงสุดในอุตสาหกรรมทั้งหมด
คือ

+------------------------------------------+---------------------------+
| ประเภทของการทดสอบ                        | ชิ้นงานที่ทดสอบ               |
+==========================================+===========================+
| Conventional NDT                         | การตรวจสอบรอยเชื่อม         |
|                                          | เช่นในโรงกลั่นน้ำมัน โรงงาน    |
| Radiographic Test: การทดสอบด้วยรังสี        | ปิโตรเคมี ท่อขนส่ง เป็นต้น      |
|                                          | รวมทั้งการตรวจสอบความบาง    |
| เป็นการตรวจหารอยตำหนิภายในวัสดุ              | (Thinning) และการสึกกร่อน   |
| โดยใช้สารกัมมันตภาพรังสีและใช้แผ่นฟิล์มบันทึกข้อมูล   |                           |
| เหมาะสำ                                  |                           |
| หรับใช้ตรวจสอบรอยบกพร่องที่อยู่ลึกเข้าไปตามแนวรังสี |                           |
+------------------------------------------+---------------------------+
| Magnetic Particle Test:                  | การตรวจสอบรอยเชื่อม         |
| การทดสอบด้วยสนามแม่เหล็ก                    | เช่นในโรงกลั่นน้ำมัน โรงงาน    |
|                                          | ปิโตรเคมี ท่อขนส่ง เป็นต้น      |
| เป็นกา                                    |                           |
| รวัดรอยบกพร่องบริเวณผิววัสดุโดยการใช้การเหนี่ยวนำ |                           |
| จากสนามแมเหล็กจากไฟฟ้ากระแสตรงหรือกระแสสลับ |                           |
+------------------------------------------+---------------------------+
| Penetrant Test: การทดสอบด้วยสารแทรกซึม     | การตรวจสอบรอยเชื่อม         |
|                                          | เช่นในโรงกลั่นน้ำมัน โรงงาน    |
| เ                                        | ปิโตรเคมี ท่อขนส่ง เป็นต้น      |
| ป็นการใช้การฉีดสีลงบนพื้นผิววัสดุและทำความสะอาดสีบ |                           |
| นผิววัสดุเพื่อตรวจสอบดูรอยแตกของผิววัสดุด้วยตาเปล่า |                           |
| หรือภายใต้แสง Black Light                  |                           |
+------------------------------------------+---------------------------+
| Ultrasonic Test:                         | การตรวจสอบรอยเชื่อม         |
| การทดสอบด้วยคลื่นเสียงความถี่สูง                | เช่นในโรงกลั่นน้ำมัน โรงงาน    |
|                                          | ปิโตรเคมี ท่อขนส่ง เป็นต้น      |
| เป็นการตรวจสอบโดยการใช้คลื่นเสียงเ            | และงานวัดความหนาทุกชนิด      |
| พื่อวัดความหนาและค้นหาจุดบกพร่องที่เกิดขึ้นในเนื้อวัสดุ |                           |
+------------------------------------------+---------------------------+
| Hardness Test: การทดสอบความแข็ง           | การตรวจสอบรอยเชื่อม         |
|                                          | เช่นในโรงกลั่นน้ำมัน โรงงาน    |
| เป็นการทดสอ                               | ปิโตรเคมี ท่อขนส่ง เป็นต้น      |
| บความแข็งของโลหะในการต้านทานต่อการแปรรูปถาวร |                           |
| ซ                                        |                           |
| ึ่งมีประโยชน์ในการนำมาออกแบบภาชนะรับแรงดันต่างๆ |                           |
+------------------------------------------+---------------------------+
| Positive Material Identification         | ตรวจวิเคราะห์ส่วนผสมของโลหะ  |
| Test:การทดสอบหาส่วนผสมทางเคมี              |                           |
|                                          |                           |
| เป็นการตรวจสอบเพื่อบอกชนิดส่วนประกอบทางเค     |                           |
| มีของวัสดุซึ่งมีความจำเป็นของโลหะในงานอุตสาหกรรม |                           |
+------------------------------------------+---------------------------+
| Vacuum Test: การทดสอบด้วยวิธีสุญญากาศ        | ตรวจสอบรอยรั่วตามแนวเชื่อม    |
|                                          | และบริเวณของพื้นถังบรรจุน้ำมัน   |
| เป็นการตรวจสอบรอยรั่วของรอยปิดผนึกโดยใช้เทคน   | หร                        |
| ิคความแตกต่างของความดันภายในกับภายนอกบรรจุภัณฑ์ | ือชิ้นงานที่เข้าถึงได้เพียงด้านเดียว |
+------------------------------------------+---------------------------+
| Holiday Detector/Pin Hole Test:          | ตรวจความสมบูรณ์ข            |
| การตรวจสอบหารอยรั่วในวัสดุเคลือบผิว            | องการเคลือบวัสดุที่ไม่เป็นตัวนำที่เ |
|                                          | คลือบบนวัสดุโลหะที่เป็นตัวนำไฟฟ้า |
| เป็นการตรวจสอบเพื่อหารอยที่เคล                |                           |
| ือบไมเรียบรอยซึ่งจะทําใหความชื้นหรือนํ้าซึมผ่านได้ |                           |
+------------------------------------------+---------------------------+
| Advanced NDT                             | ถังเก็บผลิตภัณฑ์ แนวเชื่อมในถัง   |
|                                          | (Aboveground storage      |
| Acoustic Emission                        | tank, Pressure Vessel)    |
| Test:การตรวจสอบด้วยคลื่นเสียงอะคูสติก          | และตรวจหารอยรั่วของวาวล์     |
|                                          |                           |
| เป็นการตรวจสอบหารอยรั่วหรือการเป็นสนิมของอุปกรณ์ |                           |
+------------------------------------------+---------------------------+
| Eddy Current:การตรวจสอบโดยใช้กระแสไหลวน   | ภาชนะผลัดความร้อน (Heat     |
|                                          | exchanger) และ condenser  |
| เป็นการตรวจคัดแยกความสมบูรณ์ของท่อสเตนเลส     | ทีใช้ในอุตสาหกรรมปิโตรเลียม    |
| และอื่นๆที่ไม่ใช่เหล็กคาร์บอน                    |                           |
+------------------------------------------+---------------------------+
| Remote Field Eddy Current:               | ภาชนะผลัดความร้อน (Heat     |
|                                          | exchanger) และ condenser  |
| เป็นการตรวจคัดแยกความสมบูรณ์ของท่อเหล็กคาร์บอน  | ทีใช้ในอุตสาหกรรมปิโตรเลียม    |
+------------------------------------------+---------------------------+
| Magnetic Flux Leakage:                   | ภาชนะผลัดความร้อน (Heat     |
|                                          | exchanger) และ condenser  |
| เป็นการตรวจคัดแยกค                         | ทีใช้ในอุตสาหกรรมปิโตรเลียม    |
| วามสมบูรณ์ของท่อเหล็กคาร์บอนที่มีครีบระบายความร้อน |                           |
+------------------------------------------+---------------------------+
| Internal Rotating Immersion System:      | ภาชนะผลัดความร้อน (Heat     |
|                                          | exchanger) และ condenser  |
| เป็นการตรวจวัดควา                          | ทีใช้ในอุตสาหกรรมปิโตรเลียม    |
| มสมบูรณ์ของท่อขนาดเล็กที่ทำจากโลหะต่างๆจากภายใน |                           |
+------------------------------------------+---------------------------+

บริษัทฯให้บริการทดสอบโดยไม่ทำลายชิ้นงานต่างๆตามที่ลูกค้ากำหนด โดย NDT
ซึ่งใช้สำหรับทดสอบความสมบูรณ์ของการติดตั้งหรือการเชื่อมวัสดุ
มีความจำเป็นอย่างยิ่งยวดในอุตสาหกรรมที่ต้องการความปลอดภัยสูง
โดยเฉพาะในอุตสาหกรรมพลังงาน เช่น การวางท่อก๊าซธรรมชาติ
การตรวจสอบระบบท่อและถังในโรงกลั่นน้ำมัน โรงแยกก๊าซ แท่นขุดเจาะน้ำมัน โรงงานไฟฟ้า
เป็นต้น

ลักษณะลูกค้าของบริษัทฯส่วนใหญ่เป็นผู้รับเหมาที่ต้องการให้บริษัทตรวจสอบคุณภาพของงานแต่ละงาน
และมีลูกค้าบางส่วนที่เป็นเจ้าของโครงการโดยตรงที่ใช้บริการอย่างต่อเนื่องเพื่อการตรวจสอบคุณภาพตามระยะเวลา
จัดทำสัญญาระยะยาว

บริษัทฯมีการจัดทำประเมินผลความพึงพอใจของลูกค้าทุกรายสำหรับการให้บริการของพนักงาน
คุณภาพมาตรฐานการตรวจสอบ ความรวดเร็วในการให้บริการ ความปลอดภัย ฯลฯ
และนำข้อคิดเห็นของลูกค้ามาใช้ประโยชน์ในการปรับปรุงคุณภาพการให้บริการอย่างสม่ำเสมอ
ทำให้สามารถรักษาฐานลูกค้าเดิมไว้ได้อย่างต่อเนื่อง
รวมทั้งได้รับการติดต่องานจากลูกค้ารายใหม่ๆอยู่เสมอ

การทดสอบแบบไม่ทำลายนี้จะมีการรายงานผลการตรวจสอบตามมาตรฐานสากลพร้อมหลักฐานหรือข้อมูลประกอบ
เช่น ฟิล์มเอ็กซ์เรย์ สำหรับการตรวจสอบโดยวิธีถ่ายภาพด้วยรังสี เป็นต้น
ซึ่งเป็นการรายงานความสมบูรณ์หรือบกพร่องของชิ้นงานตามผลการตรวจสอบจริงที่เกิดขึ้น
แต่มิได้เป็นการรับประกันหรือรับรองว่าชิ้นงานที่ตรวจสอบนั้นยังอยู่ในสภาพที่เหมาะสมสำหรับการใช้งานหรือไม่

มาตรฐานสากล (Standard and Code) ที่เกี่ยวข้องกับการทดสอบโดยไม่ทำลาย

การทดสอบโดยไม่ทำลายนั้นมีวัตถุประสงค์ที่สำคัญที่สุดคือการป้องกันมิให้โครงสร้างทางวิศวกรรมต่างๆเกิดความเสียหายอันจะก่อให้เกิดอันตรายต่อชีวิตและทรัพย์สิน
โดยอุตสาหกรรมที่เป็นกลุ่มเป้าหมายคืออุตสาหกรรมขนาดใหญ่ที่มีความเสี่ยงในการทำงานสูง
และมีโอกาสเกิดอันตรายร้ายแรงในวงกว้างหากเกิดความผิดพลาด เช่น
อุตสาหกรรมพลังงานและอุตสาหกรรมปิโตรเคมี เป็นต้น ดังนั้นเพื่อความน่าเชื่อถือในระดับสากล
การทดสอบโดยไม่ทำลายจึงถูกควบคุมโดยมาตรฐานที่กำหนดโดยสมาคมหรือองค์กรระดับประเทศต่างๆ
ซึ่งแต่ละสมาคมจะกำหนดวิธีการตรวจสอบโดยไม่ทำลายแต่ละประเภทขึ้นมาเป็นมาตรฐานของตนเอง
ตัวอย่างองค์กรหรือสถาบันวิชาชีพสำคัญในต่างประเทศที่มีการกำหนดมาตรฐานที่เกี่ยวข้องกับการทดสอบโดยไม่ทำลายมีดังต่อไปนี้

-   American Society of Nondestructive Testing (ASNT)

-   American Petroleum Institute (API)

-   Certified Welding Inspector (CWI)

-   American Welding Society (AWS)

-   Pressure Equipment Directive 97/23/EC (PED)

-   Certified Scheme for Welding and Inspection Personnel (CSWIP)

นอกเหนือจากมาตรฐานในการทดสอบแล้ว
สมาคมเหล่านี้ยังมีการกำหนดระดับทักษะของบุคลากรผู้ตรวจสอบ โดยบุคลากรจะต้องได้รับการอบรม
ทดสอบความรู้
และได้รับใบรับรองหรือประกาศนียบัตรตามระดับขั้นที่กำหนดไว้จึงจะสามารถทำการทดสอบตามมาตรฐานได้
เช่นบุคลากรที่ผ่านการอบรมและทดสอบตามมาตรฐานของสมาคม ASNT จะมีทั้งหมด 3 ระดับ
บุคลากรที่ผ่านการทดสอบในระดับที่ 1 จะสามารถทำการทดสอบและบันทึกผลได้ตามวิธีการที่กำหนด
สำหรับระดับที่ 2 บุคลากรมีอำนาจในการตัดสินหรือประเมินให้ชิ้นงานผ่านหรือไม่ผ่านการทดสอบ
ส่วนบุคลากรที่ผ่านการทดสอบในระดับที่ 3 ซึ่งเป็นระดับสูงสุด จะมีอำนาจในการเลือกวิธีการทดสอบ
สามารถจัดการฝึกอบรมพร้อมทั้งออกใบรับรองให้กับบุคลากรในระดับที่ 1 และ 2 ได้

บริษัทฯมีจำนวนบุคลากรที่ได้รับการรับรองทั้งหมด 209 คน โดยแบ่งเป็นผู้ได้รับการรับรองระดับ 1
จำนวน 23 คน ระดับ 2 จำนวน 182 คน และระดับ 3 จำนวน 4 คน (เป็นผู้บริหารระดับสูง 2
ท่าน)
บริษัทฯมีนโยบายการพัฒนาบุคลากรต่อเนื่องเพื่อรองรับการหมุนเวียนของพนักงานและการเติบโตของธุรกิจในอนาคต
และยังคงมีการพัฒนาอย่างต่อเนื่องต่อไป
เพื่อให้บุคลากรที่ได้รับการรับรองมีจำนวนพอเพียงและมีการหมุนเวียนอย่างสมดุล

  (2) การตรวจสอบเพื่อรับรองคุณภาพงาน (Inspection & Certification)

การให้บริการตรวจสอบเพื่อรับรองคุณภาพงาน
เป็นกระบวนการที่ต่อเนื่องหรือต่อยอดจากการทดสอบโดยไม่ทำลาย
ซึ่งทำโดยใช้วิธีการทดสอบประเภทต่างๆ รวมถึงการทดสอบโดยไม่ทำลายในการตรวจสอบชิ้นงาน
และประมวลผลการทดสอบพร้อมทั้งออกรายงานเพื่อรับรองสภาพการใช้งานของชิ้นงาน
ซึ่งจะมีการให้ข้อสรุปว่าชิ้นงานนั้นๆมีสภาพเหมาะสมสำหรับการใช้งานหรือไม่
การตรวจสอบสามารถทำได้ทั้งการตรวจสอบรับรองชิ้นงานแต่ละชิ้นงาน
โดยดำเนินการในระหว่างการผลิตใหม่ที่โรงงานผู้ผลิต หรือในระหว่างการติดตั้ง ณ สถานที่ใช้งาน
รวมทั้งดำเนินงานภายหลังการใช้งาน
เช่นการตรวจสอบและรับรองคุณภาพประจำปีสำหรับถังบรรจุก๊าซ หรือการตรวจสอบรวมทั้งระบบ
เช่น การตรวจสอบโรงงาน (Plant Inspection Service) เป็นต้น
ลูกค้าหลักสำหรับบริการตรวจสอบและรับรองคุณภาพแบ่งออกได้เป็น 2 ประเภท คือ

1. ลูกค้าที่ต้องการการรับรองตามกฎหมาย เช่น ตรวจสอบเพื่อรับรองถังบรรจุ (LPG NGV
ถังบรรจุน้ำมัน ถังบรรจุสารเคมี เป็นต้น) หม้อไอน้ำ ภาชนะความดันประเภทต่างๆ และอื่นๆ

2. ลูกค้าที่เป็นโรงงานอุตสาหกรรมที่ต้องการความปลอดภัยสูง เช่น โรงกลั่นน้ำมัน โรงแยกก๊าซ
โรงงานปิโตรเคมี แท่นขุดเจาะน้ำมัน
ที่ต้องการตรวจสอบและรับรองคุณภาพโรงงานตามมาตรฐานการผลิตและการซ่อมบำรุง

การให้บริการตรวจสอบและรับรองคุณภาพมีข้อดีที่สำคัญคือมีความแน่นอนของรายได้สูง
ลูกค้าส่วนใหญ่ใช้บริการตรวจสอบประจำปีอย่างต่อเนื่องโดยจัดทำเป็นสัญญาระยะยาว อาทิ บริษัท
ปตท. จำกัด (มหาชน) บริษัท เอสโซ่ (ประเทศไทย) จำกัด (มหาชน) บริษัท
เชฟรอนประเทศไทยสำรวจและผลิต จำกัด เป็นต้น
นอกจากนี้ธุรกิจนี้ยังมีศักยภาพในการเติบโตในอนาคตสูง
สาเหตุหลักจากการขยายตัวของการใช้พลังงานจากก๊าซธรรมชาติ
ซึ่งจำเป็นต้องมีการตรวจสอบคุณภาพของถังบรรจุ ทั้งถังติดตรึงและถังที่ใช้ในการขนส่ง
และอื่นๆตามที่กฎหมายกำหนด

บริษัทฯมีการตรวจสอบเพื่อรับรองคุณภาพเครื่องมือและอุปกรณ์ต่างๆดังต่อไปนี้

-   ถังอัดความดันสูง (Pressure Vessel) ที่ใช้เก็บก๊าซอุตสาหกรรม อาทิ ไนโตรเจนเหลว
    คาร์บอนไดออกไซด์เหลว คลอรีนเหลว เป็นต้น

-   ถังก๊าซธรรมชาติอัด (Compressed Natural Gas) และถังติดตรึง (Fixed Tank)
    เพื่อจัดทำประวัติ และรับรองคุณภาพแท็งก์ขนส่งตามข้อกำหนดของสำนักควบคุมวัตถุอันตราย
    กรมโรงงานอุตสาหกรรม กระทรวงอุตสาหกรรม

-   ถังเก็บผลิตภัณฑ์ปิโตรเลียม (Aboveground Storage Tank) เช่น ถังเก็บน้ำมัน

-   หม้อไอน้ำแบบท่อไฟ (Fire Tube Boiler) และหม้อไอน้ำแบบท่อน้ำ (Water Tube
    Boiler)

-   ปั้นจั่นแบบเคลื่อนที่และแบบติดตั้งกับที่ (Crane and Lifting Equipment)

-   การตรวจสอบรอยเชื่อมและตรวจรับรองฝีมือช่างเชื่อม (Welding / Welder
    Qualification Test)

-   ถังเก็บและจ่ายก๊าซ และถังขนส่งปิโตรเลียมเหลว (LPG) ซึ่งมีการให้บริการเฉพาะดังต่อไปนี้

    -   ทดสอบครบวาระ (ณ คลังก๊าซ ลานบรรจุก๊าซ สถานีบรรจุก๊าซ สถานีที่ใช้ก๊าซ เช่น
        โรงแรม โรงงาน สถานีบริการ ปั้มก๊าซ และทดสอบรถขนส่งก๊าซทางบก)

    -   ทดสอบจัดทำประวัติถังที่มีประวัติเดิมแต่ขาดอายุการใช้งาน

    -   ทดสอบเพื่อขออนุญาตประกอบกิจการบรรจุก๊าซ

    -   ทดสอบต่อใบอนุญาตประกอบกิจการ

    -   ทดสอบเพื่อการโอนใบอนุญาต เปลี่ยนตัวแทนค้าต่าง แก้ไขระบบท่อ

    -   ทดสอบกรณีเกิดอุบัติเหตุ แก้ไข เปลี่ยนแปลง

    -   ทดสอบถังก๊าซหุงต้ม (Cylinder)

    -   งานจัดทำแบบก่อสร้าง แบบติดตั้ง รายการคำนวณ เอกสารอื่นๆ
        รวมทั้งบริการติดต่อประสานงานและให้คำปรึกษายื่นเรื่องขออนุญาตต่อกรมธุรกิจพลังงานและหน่วยงานราชการที่เกี่ยวข้อง

การตรวจสอบและรับรองคุณภาพเกี่ยวเนื่องโดยตรงกับการบังคับใช้กฎหมายควบคุมความปลอดภัยของวัสดุอุปกรณ์ที่เกี่ยวข้องกับการผลิต
การขนถ่ายเชื้อเพลิงและสารเคมีอันตราย
ดังนั้นบริษัทฯจึงศึกษาติดตามการออกกฎระเบียบที่เกี่ยวข้อง
เพื่อให้ทันต่อการเปลี่ยนแปลงและตอบสนองความต้องการของลูกค้าได้อย่างครอบคลุมมากที่สุด

ทั้งนี้นอกจากการตรวจสอบรับรองตามปกติแล้ว
บริษัทฯยังได้จัดให้มีการทดสอบและประเมินผลการใช้งานของเครื่องมืออุปกรณ์ต่างๆที่มีความสำคัญในกระบวนการผลิต
โดยติดตามการเปลี่ยนแปลง ความเสียหายและการเสื่อมสภาพที่เกิดขึ้นกับชิ้นงาน
และนำมาประมวลผล ตัวอย่างเช่น ประมวลผลให้ลูกค้าทราบว่า ภายในระยะเวลา 1 ปีที่ผ่านมา
ชิ้นงานที่ตรวจสอบมีความเสียหายหรือเสื่อมสภาพเพิ่มขึ้นมากน้อยเพียงใด
และประเมินได้ว่าหากชิ้นงานมีการเสื่อมสภาพในอัตราเดิม
ชิ้นงานนั้นๆจะสามารถใช้งานอย่างปลอดภัยได้อีกนานเท่าใด
ซึ่งข้อมูลเหล่านี้เป็นประโยชน์อย่างมากสำหรับลูกค้า เช่น
ทำให้สามารถจัดลำดับความสำคัญในการบำรุงรักษาเครื่องมือแต่ละชิ้น
สามารถวางแผนการซ่อมบำรุงประจำปีได้อย่างมีประสิทธิภาพ เป็นต้น
นอกจากนี้ในบางกรณีลูกค้าสามารถใช้ผลการตรวจสอบเป็นเครื่องยืนยันสำหรับการขอลดเบี้ยประกันภัยได้อีกด้วย

นอกจากนี้บริษัทฯยังมีการให้บริการประเมินความเสี่ยงของเครื่องจักรและอุปกรณ์ต่างๆด้วยหลักการ
Risk Based Inspection (RBI) เพื่อกำหนดความถี่ วิธีการทดสอบ
และความเข้มงวดในการทดสอบเครื่องจักรและอุปกรณ์ โดย RBI
จะทำให้การตรวจสอบมีประสิทธิภาพมากขึ้นและสามารถลดค่าใช้จ่ายได้โดยการลดความถี่การตรวจสอบอุปกรณ์ที่มีความเสี่ยงต่ำ
และลดภาระเบี้ยประกันภัยของโรงงานที่นำวิธีการนี้มาใช้

การจัดทำประกันภัยสำหรับความเสียหายจากการปฏิบัติงาน

บริษัทมีการจัดทำประกันภัยบุคคลที่สามกรณีการเกิดอุบัติเหตุต่อบุคคลและทรัพย์สินเป็นวงเงินรวมทั้งหมด
30 ล้านบาท เพื่อป้องกันความเสี่ยงในกรณีเกิดความผิดพลาดจากการปฏิบัติงาน
และนอกจากนี้ยังมีการจัดทำประกันภัยเพิ่มเติมสำหรับลูกค้าบางรายที่มีการปฏิบัติงานนอกชายฝั่ง
(Offshore) โดยเป็นการประกันภัยแบบ Workman Compensation
ซึ่งจะคลอบคลุมอุบัติเหตุเฉพาะที่อาจเกิดขึ้น เช่น อุบัติเหตุจากการเดินทางโดยเฮลิคอปเตอร์
เป็นต้น อย่างไรก็ตาม ในระยะเวลา 10 ปีที่ผ่านมา
บริษัทยังไม่เคยมีกรณีเกิดความเสียหายจากการปฏิบัติงานซึ่งนำไปสู่การเรียกร้องเงินประกันแต่อย่างใด

ใบรับรองที่เกี่ยวข้องกับการตรวจสอบและรับรองคุณภาพ

ขั้นตอนการให้บริการตรวจสอบและรับรองคุณภาพ ประกอบด้วย (1)
การทดสอบชิ้นงานโดยใช้วิธีการทดสอบโดยไม่ทำลาย และ (2)
การประเมินผลเพื่อรับรองสภาพการใช้งานของชิ้นงาน ดังนั้นใบรับรองที่เกี่ยวข้องจะแบ่งเป็น 2
ขั้นตอนเช่นกัน คือใบรับรองสำหรับการทดสอบโดยไม่ทำลาย
และใบรับรองสำหรับการตรวจสอบและรับรองคุณภาพซึ่งถือเป็นงานควบคุมทางด้านวิศวกรรม
ดังนั้นบุคลากรที่สามารถออกใบรับรองคุณภาพของชิ้นงานได้นั้นต้องเป็นบุคลากรที่ขึ้นทะเบียนกับสภาวิศวกรสำหรับใบประกอบวิชาชีพวิศวกรควบคุมระดับสามัญวิศวกรขึ้นไป
โดยระดับของวิศวกรควบคุมจะแบ่งออกได้เป็น 4 ระดับคือ

-   ภาคีวิศวกรพิเศษ

-   ภาคีวิศวกร

-   สามัญวิศวกร

-   วุฒิวิศวกร (ระดับสูงสุด)

ทั้งนี้ขอบเขตของงานที่แต่ละระดับสามารถทำได้แตกต่างกันออกไป ตามที่กำหนดในกฎกระทรวงฉบับที่
3 และ 4 (พ.ศ. 2508) ออกตามความในพระราชบัญญัติวิชาชีพวิศวกรรม พ.ศ. 2505
ตามมาตรา 79 ของพระราชบัญญัติวิศวกร พ.ศ. 2542
(กำลังอยู่ในระหว่างการปรับปรุงร่างโดยสภาวิศวกร) เช่น ภาคีวิศวกร
สามารถทำงานออกแบบและคำนวณ ส่วนสามัญวิศวกร สามารถควบคุมและตรวจสอบงานติดตั้ง
และวุฒิวิศวกรสามารถทำงานวิศวกรรมได้ทุกรูปแบบ
อย่างไรก็ตามขอบเขตการทำงานของวิศวกรควบคุมแต่ละระดับในรายละเอียดก็จะแตกต่างกันตามสาขาวิศวกรรม

นอกจากการขึ้นทะเบียนบุคลากรแล้ว
บริษัทที่ให้บริการตรวจสอบและรับรองก็ต้องมีการขึ้นทะเบียนด้วยเช่นกัน
โดยเฉพาะการตรวจสอบที่ถูกควบคุมโดยกฎหมาย เช่นการตรวจสอบถังก๊าซแอลพีจี เป็นต้น
ซึ่งหน่วยงานของภาครัฐ เช่น กรมธุรกิจพลังงาน สำนักงานปรมาณูเพื่อสันติ
จะเป็นผู้ควบคุมขั้นตอนในการฝึกอบรมบุคลากรไปจนถึงการออกใบรับรองหรือประกาศนียบัตรให้กับบุคลากร
และขึ้นทะเบียนให้กับบริษัทผู้ตรวจสอบด้วย

ณ 31 ธันวาคม 2554
บริษัทฯมีจำนวนบุคลากรที่ได้รับการรับรองที่เกี่ยวกับการตรวจสอบและรับรองคุณภาพรวม 59 คน
ซึ่งยังอยู่ในระดับที่เพียงพอกับการดำเนินงานในปัจจุบัน
อย่างไรก็ตามบริษัทมีนโยบายพัฒนาบุคลากรในส่วนนี้อย่างต่อเนื่องเช่นเดียวกับบุคลากรด้านการทดสอบโดยไม่ทำลาย

ใบรับรองที่บริษัทฯได้รับ

+---------+-------------------+----------------------+--------+-------+
| หน่วย    | ชื่อใบรับรอง /       | ขอบเขต               | วันที่ได้ร | อ     |
| งานที่ให้ก | การขึ้นทะเบียน       |                      | ับการขึ้น | ายุการ |
| ารรับรอง |                   |                      | ทะเบียน | ใช้งาน |
+=========+===================+======================+========+=======+
| กรมธุรก  | ผู้ทดสอบแล          | ใช้ในงานการทดสอ       | 21     | ถึง    |
| ิจพลังงาน | ะตรวจสอบถังก๊าซหุงต้ม | บและตรวจสอบถังก๊าซหุงต้ม | ส.ค.52 |       |
|         | ถังเก็บและจ่ายก๊าซ    | ถังเก็บและจ่ายก๊าซ       |        | 20    |
|         | ถังขนส่งก๊าซ         | ถังขนส่งก๊าซ ระบบท่อก๊าซ  |        | ส.ค.  |
|         | ระบบท่อก๊าซและอุปกรณ์ | และอุปกรณ์ ประเภทที่ 1   |        | 55    |
|         | ประเภทที่ 1         |                      |        |       |
+---------+-------------------+----------------------+--------+-------+
|         | วิศว               | ใช้ในงานการทดสอบและต  | 25     | ถึง    |
|         | กรทดสอบและตรวจสอบ | รวจสอบถังก๊าซและจ่ายก๊าซ | มี.ค.54 |       |
|         | สถานที่ใช้ก๊าซธรรมชาติ | ถังขนส่งก๊าซ            |        | 24    |
|         | ประเภทที่ 1         | ระบบท่อก              |        | มี.ค.  |
|         |                   | ๊าซและอุปกรณ์ก๊าซธรรมชาติ |        | 57    |
+---------+-------------------+----------------------+--------+-------+
| ส       | ได้รับสิทธิป          | ใช                   | 1      | ถึง    |
| ภาวิศวกร | ระกอบวิชาชีพวิศวกรรม | ้ในงานด้านวิศวกรรมควบคุม | ธ.ค.54 |       |
|         | ควบคุมประเภทนิติบุคคล |                      |        | 30    |
|         |                   |                      |        | พ.ย.  |
|         |                   |                      |        | 55    |
+---------+-------------------+----------------------+--------+-------+
| กรมโ    | เป็นหน่วยรับร        | ใช้ในงานตรวจสอบและรับ  | 31     | ถึง    |
| รงงานอุต | องวิศวกรรมด้านหม้อน้ำ | รองหม้อน้ำหรือหม้อต้มที่ใช้ข | ธ.ค.   |       |
| สาหกรรม | หรือหม้อต้มที่ใช้ของเ   | องเหลวเป็นสื่อนำความร้อน | 54     | 31    |
|         | หลวเป็นสื่อนำความร้อน |                      |        | ธ.ค.  |
|         |                   |                      |        | 57    |
+---------+-------------------+----------------------+--------+-------+
| สำนัก    | ได้รับอนุญาตผลิต      | ใช้ในงา               | 5 พ.ย. | ถึง    |
| งานปรมา | มีไว้ครอบครอง       | นการทดสอบชิ้นงานด้วยรังสี | 54     | 4     |
| ณูเพื่อสันติ | หรือใช้ซึ่งวัสดุพลอยได้  | และเป็นใ              |        | พ     |
|         |                   | บอนุญาตครอบครองสารรังสี |        | .ย.55 |
|         |                   | (Source)             |        |       |
+---------+-------------------+----------------------+--------+-------+
|         | ได้รับอนุญาตผลิต      | ใช้ในงา               | 5 พ.ย. | ถึง    |
|         | มีไว้ครอบครอง       | นการทดสอบชิ้นงานด้วยรังสี | 54     | 4     |
|         | หรือใช้ซึ่งวัสดุต้นกำ    | แ                    |        | พ     |
|         | ลังซึ่งพ้นสภาพที่เป็นอยู่ต | ละเป็นใบอนุญาตครอบครอง |        | .ย.55 |
|         | ามธรรมชาติในทางเคมี | Depleted Uranium     |        |       |
+---------+-------------------+----------------------+--------+-------+

บริษัทฯ มีระบบการตรวจติดตามใบอนุญาตต่างๆให้มีความต่อเนื่องทั้งหมด 3 หน่วยงาน คือ (1)
ผู้ให้บริการ ซึ่งต้องนำใบอนุญาตติดตัวไปเพื่อนำเสนอต่อลูกค้า (2) ฝ่าย Safety
มีหน้าที่ควบคุมใบอนุญาตในการตรวจสภาพให้ตรงตามข้อกำหนด และ (3) ฝ่ายบุคคล
ที่จะจัดเก็บต้นฉบับใบอนุญาตทั้งหมดและนำมาตรวจสอบอายุของใบอนุญาตเป็นระยะเพื่อนำเสนอให้ผู้บริหารพิจารณาต่ออายุ
ซึ่งโดยปกติแล้วจะทำการต่ออายุก่อนที่ใบอนุญาตจะหมดอายุประมาณ 60 วัน

บริษัทฯติดตามกฎระเบียบที่เกี่ยวข้องและผลกระทบที่อาจเกิดกับบริษัทอย่างต่อเนื่อง
พร้อมทั้งเตรียมการขึ้นทะเบียนบุคลากรและขึ้นทะเบียนเป็นผู้ตรวจสอบประเภทนิติบุคคลเพื่อให้สามารถให้บริการตรวจสอบรับรองได้อย่างครบวงจร
ปัจจุบันบริษัทฯสามารถให้บริการด้านตรวจสอบและรับรองคุณภาพตามที่กฎหมายกำหนดได้ครบทุกประเภท

1.  การให้การอบรม

การดำเนินธุรกิจให้บริการทดสอบทางวิศวกรรมนี้
บุคลากรผู้มีความชำนาญถือเป็นส่วนสำคัญยิ่งสำหรับการดำรงอยู่และความก้าวหน้าของธุรกิจ
บริษัทจำเป็นต้องมีบุคลากรที่มีความรู้
ได้รับการรับรองสำหรับการทดสอบประเภทต่างๆให้ครอบคลุมและเพียงพอต่อการดำเนินธุรกิจ
รวมทั้งมีความชำนาญและแม่นยำในการตรวจสอบและวิเคราะห์ผล
เนื่องจากความผิดพลาดเพียงเล็กน้อยอาจส่งผลกระทบในวงกว้างต่อชีวิตและทรัพย์สินทั้งของบริษัทเองและของลูกค้าได้
ดังนั้นบริษัทจึงให้ความสำคัญกับการพัฒนาบุคลากรเป็นอย่างมาก
มีเป้าหมายให้บุคลากรทุกระดับมีความรู้ ความเชี่ยวชาญ
มีการพัฒนาอย่างต่อเนื่องและสามารถปรับตัวรับการเปลี่ยนแปลงของเทคโนโลยีได้
จึงได้มีการจัดตั้งศูนย์การฝึกอบรมภายในขึ้น
มีการอบรมอย่างต่อเนื่องในหัวข้อเรื่องการทดสอบประเภทต่างๆ
โดยสามารถออกใบรับรองการทดสอบโดยไม่ทำลายตามมาตรฐานของ ASNT
ให้กับบุคลากรในระดับที่ 1 และ 2 ได้ (ใบรับรองออกโดยผู้ผ่านการทดสอบของ ASNT ในระดับที่
3) ตัวอย่างหลักสูตรที่เกี่ยวข้องกับการทดสอบโดยไม่ทำลาย มีดังต่อไปนี้

-   Radiographic Testing Level I & II

-   Magnetic Particle Testing Level I & II

-   Liquid Penetration Testing Level I & II

-   Ultrasonic Testing Level I & II

-   Visual Testing Level I & II

-   Ultrasonic Thickness of Measurement Level I & II

นอกเหนือจากความรู้ที่จำเป็นสำหรับการทดสอบโดยไม่ทำลายแล้ว
บริษัทยังมีการเปิดอบรมความรู้ทั่วไปให้กับพนักงานเพื่อปรับปรุงประสิทธิภาพการทำงาน
ความปลอดภัยในองค์กร รวมถึงจริยธรรมทางธุรกิจ โดยหลักสูตรทั่วไปที่เปิดอบรม อาทิเช่น
หลักสูตรการปฐมพยาบาล การดับเพลิงขั้นพื้นฐาน ความปลอดภัยในการทำงาน
การปฏิบัติงานในที่อับอากาศ (Confined space) จริยธรรมองค์กร เป็นต้น

นอกจากนี้ บริษัทยังมีการจัดส่งบุคลากรไปร่วมอบรมกับหน่วยงานภายนอกทั้งในและต่างประเทศ
เพื่อเสริมสร้างความรู้และทักษะที่จำเป็นให้แข็งแกร่งขึ้น

1.  การตลาดและสภาวะการแข่งขัน

    1.  กลยุทธ์ทางการตลาด

  สร้างมูลค่าเพิ่ม (Value-added) เพิ่มให้กับบริการของบริษัท

นอกเหนือจากการให้บริการทดสอบโดยไม่ทำลายและบริการตรวจสอบเพื่อรับรองตามมาตรฐานสากลแล้ว
บริษัทยังมีนโยบายที่จะสร้างมูลค่าเพิ่มให้กับบริการของตน
โดยการทำความเข้าใจความต้องการที่แท้จริงของลูกค้าและตอบสนองให้ลูกค้าได้รับประโยชน์สูงสุด
ตัวอย่างเช่น ในการทดสอบโดยไม่ทำลายด้วยรังสี
การให้บริการตามมาตรฐานสากลคือการรายงานผลรอยบกพร่องของวัตถุโดยมีฟิล์มเอ็กซเรย์เป็นหลักฐานประกอบ
แต่การให้บริการของบริษัทจะก้าวไปอีกขั้นคือการรวบรวมเอกสารที่เกี่ยวข้อง
แล้วประมวลสิ่งที่สำคัญให้ลูกค้าได้ทราบ เช่น
รอยบกพร่องในการเชื่อมที่เกิดขึ้นทั้งหมดเกิดจากช่างเชื่อมคนใดบ้าง
เครื่องมือหรืออุปกรณ์มีการเสื่อมสภาพเพิ่มขึ้นจากการตรวจสอบครั้งก่อนมากน้อยเพียงใด
คาดว่าจะใช้งานได้อย่างปลอดภัยอีกนานเท่าไร เป็นต้น
ซึ่งจะทำให้ลูกค้าได้ทราบถึงประสิทธิภาพการทำงานของพนักงาน
รวมถึงสามารถวางแผนการซ่อมบำรุงระบบได้อีกด้วย
ในปัจจุบันการให้บริการในลักษณะนี้ได้รับความนิยมจากลูกค้าเพิ่มขึ้นอย่างต่อเนื่อง
โดยบริษัทฯมีการพัฒนาโปรแกรมคอมพิวเตอร์เพื่อช่วยในการประมวลผล
รวมทั้งศึกษาปรับปรุงการประมวลผลให้สามารถตอบสนองความต้องการของลูกค้าได้อย่างครอบคลุม

  การให้บริการที่หลากหลายและมีมูลค่าผลตอบแทนสูง

บริษัทมีการให้บริการทดสอบโดยไม่ทำลายที่หลากหลาย ทั้งวิธีการแบบดั้งเดิม (Conventional
NDT) และวิธีที่ใช้เทคโนโลยีขั้นสูง (Advanced NDT)
ส่วนในด้านของการให้บริการตรวจสอบเพื่อรับรองคุณภาพ
บริษัทและบุคลากรของบริษัทได้รับใบอนุญาตตรวจสอบจากภาคราชการหลายประเภท
ซึ่งผู้บริหารเชื่อว่าบริการที่บริษัทมีอยู่ในปัจจุบันสามารถครอบคลุมความต้องการที่หลากหลายของกลุ่มลูกค้าเป้าหมาย
และบริษัทยังมีการติดตามการเปลี่ยนแปลงของเทคโนโลยีและกฎหมายเพื่อนำเสนอการให้บริการที่ทันสมัยอย่างต่อเนื่อง
ทั้งนี้บริษัทมีเป้าหมายในการขยายบริการทางด้าน Advanced NDT
ให้มากขึ้นเพื่อให้ก้าวทันต่อการพัฒนาของเทคโนโลยี
มีมูลค่าของการให้บริการสูงขึ้นเมื่อเทียบกับการใช้วิธีการแบบดั้งเดิม
และสามารถให้บริการทดสอบที่หลากหลายยิ่งขึ้น
โดยมีการเตรียมความพร้อมด้านบุคลากรและมีแผนที่จะลงทุนในอุปกรณ์สำหรับ Advanced NDT
เพิ่มเติม

  ขยายการให้บริการในต่างประเทศ

บริษัทมีเป้าหมายที่จะขยายการให้บริการในต่างประเทศ
โดยมุ่งเน้นการสร้างพันธมิตรซึ่งเป็นผู้รับเหมาขนาดใหญ่ในประเทศไทยที่มีโครงการก่อสร้างในต่างประเทศโดยเฉพาะในประเทศเพื่อนบ้านใกล้เคียง
ในอดีตที่ผ่านมาบุคลากรของบริษัทยังไม่เพียงพอสำหรับการขยายบริการดังกล่าว
แต่ในปัจจุบันบริษัทมีการพัฒนาบุคลากรเพื่อเตรียมความพร้อมมากขึ้นและเริ่มมีการให้บริการ
สำหรับโครงการก่อสร้างเขื่อนในประเทศลาว และคาดว่าจะขยายบริการเพิ่มขึ้นอีกในอนาคต

  นำเสนอแนวทางการแก้ปัญหาทางวิศวกรรม

ด้วยประสบการณ์กว่า 20 ปีในธุรกิจการตรวจสอบและทดสอบทางวิศวกรรม
ทำให้บริษัทสามารถประยุกต์ใช้การทดสอบโดยไม่ทำลาย ความรู้ทางวิศวกรรม
ตลอดจนกฎหมายที่เกี่ยวข้อง เพื่อให้คำปรึกษาแนวทางการแก้ปัญหาทางวิศวกรรม (Engineering
solution provider) และนำเสนอบริการที่เหมาะสมสำหรับลูกค้า
โดยบริษัทจะทำการสำรวจระบบ เครื่องมือและอุปกรณ์ รวมทั้งความต้องการของลูกค้า
และนำเสนอทางเลือกในการทดสอบที่ครอบคลุมและคุ้มค่าที่สุดสำหรับลูกค้ารายดังกล่าว
รวมถึงให้คำแนะนำทางวิศวกรรมในกรณีที่ตรวจสอบพบความผิดปกติ
เพื่อให้ลูกค้าดำเนินการแก้ไขได้อย่างมีประสิทธิผลและมีความปลอดภัยสูงสุด

สร้างความแตกต่างด้านคุณภาพและความปลอดภัยด้วยราคาที่แข่งขันได้

สิ่งสำคัญที่สุดสำหรับการให้บริการทดสอบโดยไม่ทำลายคือการให้ผลการทดสอบที่ถูกต้องแม่นยำได้มาตรฐานและมีความปลอดภัย
ตลอดระยะเวลาที่ผ่านมา บริษัทนำเสนอบริการในราคาที่แข่งขันได้
โดยมุ่งเน้นการให้บริการที่มีคุณภาพ
ซึ่งต้องอาศัยบุคลากรที่เชี่ยวชาญประกอบกับการควบคุมที่เหมาะสม
รวมทั้งมีทีมงานเฉพาะกิจด้านความปลอดภัยเข้าตรวจสอบหน้างานอย่างสม่ำเสมอ
ทำให้ลูกค้าเชื่อมั่นถึงคุณภาพและความปลอดภัยของการบริการ
ส่งผลให้บริษัทสามารถรักษาฐานลูกค้าเดิมได้อย่างต่อเนื่อง

2.  กลุ่มลูกค้าเป้าหมายและช่องทางการจัดจำหน่าย

กลุ่มลูกค้าเป้าหมายหลักของบริษัทฯในปัจจุบันคือบริษัทในกลุ่มอุตสาหกรรมพลังงาน
เช่นผู้ประกอบธุรกิจที่เกี่ยวข้องกับน้ำมันและก๊าซธรรมชาติ โรงกลั่นน้ำมัน โรงแยกก๊าซ
โรงผลิตไฟฟ้า โรงงานปิโตรเคมี เป็นต้น
ซึ่งจำเป็นต้องมีการดำเนินงานที่ต่อเนื่องและต้องการความปลอดภัยสูงมาก
หากเครื่องมือหรืออุปกรณ์เกิดความเสียหายที่ควบคุมไม่ได้อันจะส่งผลให้เกิดความสูญเสียขนาดใหญ่ได้
โดยกลุ่มลูกค้าสามารถแบ่งออกได้เป็น 2 ประเภท ดังต่อไปนี้

(1) เจ้าของโครงการ (Project Owners)
ส่วนใหญ่จะเป็นคู่ค้าในงานตรวจสอบและรับรองคุณภาพ โดยเป็นการตรวจสอบโรงงานประจำปี
และการตรวจสอบเพื่อการรับรองตามกฎหมาย

(2) ผู้รับเหมา (Contractors) ตามปกติแล้วโครงการที่มีขนาดใหญ่ เช่นการสร้างโรงไฟฟ้า
การวางท่อก๊าซ เจ้าของโครงการจะว่าจ้างผู้รับเหมาเป็นผู้ดำเนินโครงการแทน
โดยบริษัทจะเป็นหนึ่งในผู้รับเหมาช่วงในส่วนของงานทดสอบและตรวจสอบทางวิศวกรรม
อย่างไรก็ตามการจะได้รับงานเป็นผู้รับเหมาช่วง
บริษัทจะต้องอยู่ในรายชื่อผู้ให้บริการที่ได้รับการรับรอง (Approved vender list)
ของเจ้าของโครงการด้วย

กลุ่มลูกค้าเป้าหมายรองของบริษัทคืออุตสาหกรรมการก่อสร้าง
โดยเฉพาะงานวิศวกรรมใช้โครงสร้างเหล็ก เช่น รางรถไฟ อุโมงค์ อาคารสูง เป็นต้น
ซึ่งต้องการการทดสอบโดยไม่ทำลายในการควบคุมคุณภาพ
แม้ในปัจจุบันรายได้จากการให้บริการในอุตสาหกรรมนี้ยังคิดเป็นสัดส่วนที่น้อยเมื่อเทียบกับรายได้อื่น
อย่างไรก็ตามผู้บริหารเชื่อว่ารายได้จากอุตสาหกรรมก่อสร้างจะมีสัดส่วนที่เพิ่มขึ้นในอนาคต
เนื่องจากปัจจุบันงานวิศวกรรมโครงสร้างเหล็กเป็นที่นิยมใช้มากขึ้นแทนโครงสร้างคอนกรีต
เนื่องจากก่อสร้างได้รวดเร็ว แข็งแรง มีความยืดหยุ่นต่อการป้องกันความเสียหายจากแผ่นดินไหว

3.  ช่องทางการจัดจำหน่าย

บริษัทมีช่องทางการจัดจำหน่าย 2 ช่องทางคือ

(1) การติดต่อลูกค้าโดยตรง
สำหรับเจ้าของโครงการแล้วบริษัทจะใช้วิธีการติดต่อนำเสนอบริการโดยตรงเพื่อสร้างโอกาสในการให้บริการและการได้เป็นผู้ให้บริการที่ได้รับการรับรอง
(Approved vender list) ซึ่งเมื่อบริษัทได้รับโอกาสในการให้บริการแล้ว
ลูกค้ามักจะใช้บริการอย่างต่อเนื่องและยาวนาน และมีการแนะนำต่อๆกัน
สำหรับในส่วนของผู้รับเหมาบริษัทใช้วิธีการติดต่อโดยตรงเพื่อสร้างความเป็นพันธมิตรทางธุรกิจ
โดยส่วนใหญ่ผู้รับเหมาในอุตสาหกรรมนี้จะเป็นผู้รับเหมารายใหญ่ที่ใช้บริการกันมาอย่างต่อเนื่อง

(2) การใช้ภาคราชการเป็นสื่อกลาง
การให้บริการตรวจสอบและทดสอบโดยเฉพาะทางด้านการตรวจรับรองถังรับแรงดันสูง
และถังแอลพีจี
จะเป็นการตรวจสอบตามกฎหมายโดยผู้ตรวจสอบต้องได้รับการขึ้นทะเบียนจากหน่วยงานราชการที่เกี่ยวข้อง
ซึ่งการขึ้นทะเบียนถือเสมือนเป็นการประชาสัมพันธ์บริษัทด้วยเนื่องจากหน่วยงานราชการจะช่วยแนะนำลูกค้าให้ติดต่อกับผู้ที่ขึ้นทะเบียนดังกล่าว
ซึ่งบริษัทก็ได้รับการแนะนำอย่างสม่ำเสมอ

2.  ภาวะอุตสาหกรรมและสภาพการแข่งขัน

    1.  ภาวะอุตสาหกรรม

การทดสอบโดยไม่ทำลายมีวัตถุประสงค์หลักเพื่อตรวจสอบยืนยันความปลอดภัยในการติดตั้งหรือใช้งานวัสดุหรือโครงสร้างต่างๆ
สามารถประยุกต์ใช้ได้กับอุตสาหกรรมทุกประเภท
โดยการเติบโตของการให้บริการทดสอบโดยไม่ทำลายมีแนวโน้มเป็นไปตามการพัฒนาของเทคโนโลยี
เทคโนโลยีที่สำคัญโดยเฉพาะสาธารณูปโภคขั้นพื้นฐานที่มีความจำเป็นในการดำรงชีพได้ถูกพัฒนาให้ก้าวหน้าอย่างไม่หยุดยั้งเพื่อตอบสนองความต้องการที่ไม่มีขีดจำกัด
อย่างไรก็ตามความก้าวหน้าทางเทคโนโลยีนำมาซึ่งความเสี่ยงที่เพิ่มขึ้นเป็นเงาตามตัว
ความผิดพลาดหรือข้อบกพร่องเพียงน้อยนิดอาจก่อให้เกิดความเสียหายอย่างรุนแรง
ดังนั้นการควบคุมและตรวจสอบเพื่อให้เกิดความปลอดภัยจึงเข้ามามีบทบาทเพิ่มขึ้นเรื่อยๆ
ปัจจุบันประเทศที่พัฒนาแล้วการทดสอบโดยไม่ทำลายมีความจำเป็นแพร่หลายในหลากหลายอุตสาหกรรม
เช่น อุตสาหกรรมพลังงาน การก่อสร้าง การเกษตร การแพทย์ เป็นต้น
แม้กระทั่งสิ่งรอบตัวในชีวิตประจำวัน เช่น สะพาน ลิฟท์โดยสาร เครื่องเล่นในสวนสนุก
ก็ยังมีการทดสอบความปลอดภัยโดยอาศัยการทดสอบโดยไม่ทำลาย

อย่างไรก็ตาม สำหรับประเทศไทยการทดสอบโดยไม่ทำลายยังถูกจำกัดอยู่เฉพาะในบางอุตสาหกรรม
เช่นเดียวกับการควบคุมคุณภาพโดยทั่วไปการทดสอบโดยไม่ทำลายจัดเป็นค่าใช้จ่ายส่วนเพิ่มที่นอกเหนือจากต้นทุนที่จำเป็นในการผลิต
ดังนั้นธุรกิจที่ใช้บริการทดสอบโดยไม่ทำลายจึงเป็นธุรกิจที่ต้องการความปลอดภัยสูงหรือถูกควบคุมโดยกฎหมายที่เกี่ยวข้อง
ได้แก่ อุตสาหกรรมพลังงานและ ปิโตรเคมี
และอุตสาหกรรมก่อสร้างโดยเฉพาะที่ใช้โครงสร้างโลหะ เช่น ตึกสูง สะพาน
การก่อสร้างสาธารณูปโภคพื้นฐาน ต่างๆ เป็นต้น
เนื่องจากอุบัติเหตุและความผิดพลาดในอุตสาหกรรมเหล่านี้สามารถก่อให้เกิดความเสียหายต่อชีวิตและทรัพย์สินอย่างร้ายแรง

ทั้งนี้
ผู้บริหารประเมินว่าแนวโน้มการเติบโตของการให้บริการทดสอบโดยไม่ทำลายในประเทศไทยปัจจุบันยังคงมีการพึ่งพิงธุรกิจที่เกี่ยวข้องกับการจัดหาพลังงานเป็นสำคัญ
ซึ่งความเกี่ยวเนื่องของ NDT กับอุตสาหกรรมพลังงานสามารถสรุปได้ดังภาพ

การเชื่อมโยงของ NDT / Inspection & Certification
กับอุตสากรรมปิโตรเลียมและปิโตรเคมีของไทย

  ปิโตรเลียมและปิโตรเคมี NDT / Inspection & Certification

NDT / Inspection & Certification
มีความจำเป็นต่อการตรวจสอบคุณภาพสำหรับการจัดหาพลังงานทั้งกระบวนการตั้งแต่การสำรวจและผลิตจนกระทั่งถึงผู้ใช้พลังงานรายย่อยระดับครัวเรือน
ดังนั้น NDT / Inspection & Certification
จึงมีแนวโน้มการเติบโตตามอุตสาหกรรมปิโตรเลียมและปิโตรเคมีโดยตรง
ซึ่งมีข้อดีคือเป็นอุตสาหกรรมที่ยั่งยืนและมีการเติบโตอย่างต่อเนื่องตามการขยายตัวของเศรษฐกิจ
นอกจากนี้ภาครัฐได้เริ่มให้ความสำคัญกับมาตรฐานความปลอดภัยในระดับครัวเรือนเพิ่มมากขึ้น
เห็นได้จากการออกกฎหมายควบคุมให้มีการตรวจสอบถังก๊าซตลอดจนอุปกรณ์ที่เกี่ยวข้องกับก๊าซ LPG
และ NGV
อย่างไรก็ตามผู้ประกอบการบางส่วนยังคงหลีกเลี่ยงการตรวจสอบตามกฎหมายเนื่องจากไม่ต้องการมีค่าใช้จ่ายที่สูงขึ้น
ซึ่งหากมีการบังคับใช้กฎหมายอย่างเข้มงวดจะทำให้การเติบโตของการให้บริการตรวจสอบและทดสอบเป็นไปอย่างก้าวกระโดด

ทั้งนี้ ธุรกิจการให้บริการตรวจสอบ NDT / Inspection & Certification
เป็นธุรกิจที่มีลักษณะเฉพาะและเป็นการให้บริการที่จำเป็นสำหรับการดำเนินงานของคู่ค้าโดยเฉพาะในกลุ่มธุรกิจพลังงานและปิโตรเคมี
ซึ่งต้องมีการตรวจสอบรับรองโรงงานและอุปกรณ์ที่มีอยู่อย่างต่อเนื่องตามมาตรฐานความปลอดภัย
รวมทั้งการตรวจสอบตามกฎหมาย จึงทำให้ฐานลูกค้าส่วนใหญ่ของบริษัทมีการใช้บริการอย่างต่อเนื่อง
ส่งผลให้ผลประกอบการของบริษัทได้รับผลกระทบจากการชะลอตัวทางเศรษฐกิจน้อย

ข้อกำหนดที่เกี่ยวข้องกับการควบคุมความปลอดภัยของก๊าซธรรมชาติ

ก๊าซ LPG :

-   สถานีบรรจุก๊าซ สถานีบริการ สถานที่ใช้ก๊าซ ลานบรรจุก๊าซ ห้องบรรจุก๊าซ
    ต้องขอรับใบอนุญาตและกำหนดให้มีการตรวจสอบเพื่อต่ออายุใบอนุญาตประกอบกิจการบรรจุทุกปี

-   ถังบรรจุก๊าซหุงต้ม ซึ่งรวมถึงถังเก็บและจ่ายก๊าซทุกชนิดจะต้องทำการตรวจสอบทุก 5 ปี 6 ปี
    และ10 ปี (แล้วแต่ชนิดและขนาดบรรจุ)

-   ยานพาหนะที่ใช้ก๊าซ LPG เป็นเชื้อเพลิง กำหนดให้มีการตรวจสอบถังก๊าซ
    การติดตั้งส่วนควบและเครื่องอุปกรณ์ทุก 5 ปี

-   ถังก๊าซ LPG สำหรับเครื่องยนต์สันดาปภายใน (เช่น รถฟอร์คลิฟ) ต้องทำการตรวจสอบทุกปี

ก๊าซ NGV :

-   สถานีบรรจุก๊าซ สถานีบริการ สถานที่ใช้ก๊าซ ลานบรรจุก๊าซ ห้องบรรจุก๊าซ
    ต้องขอรับใบอนุญาตและกำหนดให้มีการตรวจสอบเพื่อต่ออายุใบอนุญาตประกอบกิจการบรรจุทุกปี

-   สถานที่ใช้ก๊าซ CNG รวมถึงโรงไฟฟ้าและโรงงานอุตสาหกรรม
    ต้องมีการตรวจสอบและรับรองทั้งในการก่อสร้างใหม่และทุกๆ 5 ปี

นอกเหนือจากกฎหมายเพื่อควบคุมความปลอดภัยของสถานที่ใช้งานและการขนส่งก๊าซธรรมชาติแล้ว
ภาครัฐยังได้ให้ความสำคัญกับการควบคุมดูแลความปลอดภัยในการเก็บรักษาและขนส่งสารเคมีอันตราย
โดยกำหนดให้ถังบรรจุและขนส่งสารเคมีอันตรายต้องมีการตรวจสอบตามมาตรฐานทุก 3 และ 6 ปี

อย่างไรก็ดี ถึงแม้ว่าจะมีการออกกฎหมายบังคับใช้เพื่อความปลอดภัยของธุรกิจ
แต่หน่วยงานเอกชนส่วนใหญ่รวมถึงผู้ใช้ก๊าซรายย่อยยังไม่พร้อมที่จะดำเนินการตรวจสอบ
ซึ่งผู้บริหารเชื่อว่าหากทุกฝ่ายร่วมมือกันอย่างจริงจังแล้ว
ธุรกิจการให้บริการตรวจสอบรับรองจะมีการขยายตัวมากกว่าที่เป็นอยู่ในปัจจุบันอีกหลายเท่า

แนวโน้มอุตสาหกรรมปิโตรเคมี

อุตสาหกรรมกรรมปิโตรเคมีเป็นอุตสาหกรรมต่อเนื่องของการผลิตพลังงานจากน้ำมันหรือก๊าซธรรมชาติ
โครงสร้างของอุตสาหกรรมปิโตรเคมีแบ่งออกได้เป็น 3 ขั้น คือ

-   อุตสาหกรรมปิโตรเคมีขั้นต้น
    เป็นการนำก๊าซปิโตรเลียมหรือผลิตภัณฑ์ในรูปของน้ำมันมาแปรสภาพเป็นสารโอเลฟินส์
    หรืออะโรเมติกส์ โดยผ่านกระบวนการกลั่น แยก ทำให้แตกตัว และแปรรูป

-   อุตสาหกรรมปิโตรเคมีขั้นกลาง
    เป็นการนำผลิตภัณฑ์จากอุตสาหกรรมปิโตรเคมีขั้นต้นไปผ่านกระบวนการแปรรูปต่างๆ

-   อุตสาหกรรมปิโตรเคมีขั้นปลาย
    เป็นการนำผลิตภัณฑ์จากอุตสาหกรรมปิโตรเคมีขั้นกลางไปผ่านกระบวนการแปรรูปต่างๆ
    เช่นเม็ดพลาสติก วัสดุสังเคราะห์ ซึ่งจะถูกนำไปให้ในการผลิตของอุตสาหกรรมต่อเนื่องอื่นๆ
    เช่น อุตสาหกรรมบรรจุภัณฑ์ อุตสาหกรรมเครื่องใช้ไฟฟ้า อุตสาหกรรมชิ้นส่วนยานยนต์ เป็นต้น

การทดสอบโดยไม่ทำลายและการตรวจสอบและรับรองคุณภาพจะเกี่ยวข้องโดยตรงกับอุตสาหกรรมปิโตรเคมีขั้นต้น
เนื่องจากในกระบวนการผลิตมีการใช้ถังบรรจุความดันสูง ถังบรรจุสารเคมีอันตรายและสารกัดกร่อน
ซึ่งจำเป็นต้องมีการตรวจสอบ (Plant shutdown inspection)
ตามมาตรฐานการซ่อมบำรุงประจำปี
ดังนั้นการขยายการลงทุนในอุตสาหกรรมปิโตรเคมีจะมีส่วนช่วยส่งเสริมการเติบโตของธุรกิจ
NDT/Inspection & Certification ได้เป็นอย่างดี

การประกาศให้ท้องที่เขตนิคมอุตสาหกรรมมาบตาพุดเป็นเขตควบคุมมลพิษดังกล่าว
จะส่งผลให้กลุ่มผู้ประกอบการปิโตรเคมีเกิดการตื่นตัวในเรื่องสิ่งแวดล้อมมากยิ่งขึ้น
รวมทั้งกระตุ้นให้มีการตรวจสอบเพื่อควบคุมการปล่อยมลพิษในโรงงาน
ซึ่งจะส่งผลดีต่อบริษัทเนื่องจากบริษัทสามารถให้บริการตรวจสอบเกี่ยวกับการรั่วไหลของท่อและวาวล์ต่างๆได้ด้วยเครื่องมือ
Advanced NDT

ความต้องการและการจัดหาพลังงานไฟฟ้า

การดำเนินการของโรงไฟฟ้าแม้ความซับซ้อนจะไม่เท่ากับระบบการผลิตปิโตรเลียมและปิโตรเคมี
แต่ก็ต้องได้รับการควบคุมโดยการทดสอบโดยไม่ทำลายรวมถึงการตรวจสอบและรับรองคุณภาพเช่นกัน
ซึ่งส่วนใหญ่จะเป็นในรูปแบบของงานติดตั้งโรงไฟฟ้าใหม่ เช่น โรงไฟฟ้าพลังน้ำ
ต้องมีการตรวจสอบท่อลำเลียงน้ำจากเขื่อนมาสู่กังหัน โรงไฟฟ้าถ่านหิน มีการตรวจสอบหม้อน้ำ
ท่อส่งไอน้ำ โรงไฟฟ้าพลังก๊าซธรรมชาติ มีการตรวจสอบท่อส่งก๊าซ เป็นต้น
ในปัจจุบันบริษัทเป็นผู้ตรวจสอบที่ได้รับการรับรอง (Approved vender list)
ของการไฟฟ้าฝ่ายผลิตแห่งประเทศไทย และบริษัท ผลิตไฟฟ้าราชบุรีโฮลดิ้ง จำกัด (มหาชน)
ทำให้ได้รับงานตรวจสอบโรงไฟฟ้าอย่างต่อเนื่อง
และมีโอกาสในการเติบโตตามการขยายตัวของการผลิตไฟฟ้า

1.  สภาพการแข่งขัน

สำหรับในประเทศไทยธุรกิจนี้จัดว่ามีการแข่งขันที่ไม่รุนแรง
ผู้ประกอบการแต่ละรายมักจะมีฐานลูกค้าเป็นของตนเอง
โดยปกติจะไม่มีการแย่งลูกค้ากันเว้นแต่ลูกค้ามีความประสงค์จะเปลี่ยนผู้ให้บริการเนื่องจากความแตกต่างด้านคุณภาพการให้บริการ
สำหรับคู่แข่งขันจากต่างประเทศ
ส่วนใหญ่จะเป็นผู้ให้บริการด้านการทดสอบโดยไม่ทำลายที่ใช้เทคโนโลยีขั้นสูง (Advanced NDT)
ซึ่งลูกค้าที่ใช้บริการส่วนใหญ่จะเป็นบริษัทต่างชาติเช่นกัน
บริษัทข้ามชาติเหล่านี้ยังมีการให้บริการในวงจำกัดเนื่องจากมีต้นทุนการให้บริการที่สูงเมื่อเทียบกับผู้ประกอบการในประเทศไทย
ในปัจจุบันบริษัทที่ใช้การทดสอบแบบ Advanced NDT
ยังมีสัดส่วนน้อยเมื่อเทียบกับเทคโนโลยีแบบดั้งเดิม (Conventional NDT)
เนื่องจากเทคโนโลยีรูปแบบใหม่มีต้นทุนที่สูงกว่ามาก
ดังนั้นบริษัทจึงมองว่าการเข้ามาให้บริการของบริษัทต่างชาติจะเป็นการเปิดตลาด Advanced NDT
ให้กว้างขึ้น ทำให้บริษัทอื่นๆเล็งเห็นข้อดีและความคุ้มค่าของเทคโนโลยีนี้
และจะมีส่วนช่วยให้เทคโนโลยี Advanced NDT ได้รับความนิยมเพิ่มมากขึ้นในอนาคต

บริษัทฯ ไม่มีนโยบายแข่งขันโดยตรงกับผู้ให้บริการจากต่างประเทศ
แต่ใช้นโยบายการสร้างพันธมิตรโดยร่วมเป็นคู่ค้ากับบริษัทข้ามชาติหลายราย เพื่อให้บริการทางด้าน
Advanced NDT
ในขณะเดียวกันก็ทำการศึกษาเทคโนโลยีใหม่ๆจากคู่ค้าเหล่านี้เพื่อพัฒนาการให้บริการของตนเอง
เพื่อเร่งเตรียมความพร้อมสำหรับการแข่งขันที่คาดว่าจะรุนแรงขึ้นในอนาคตเมื่อมีการเปิดเสรีทางการค้าและวิศวกรรม
โดยบริษัทมีโครงการใช้เงินเพิ่มทุนที่ได้รับจากการเสนอขายหลักทรัพย์ในครั้งนี้เพื่อซื้อเครื่องมือและอุปกรณ์สำกรับการทดสอบแบบ
Advanced NDT เพิ่มขึ้น เพื่อเตรียมพร้อมสำหรับการแข่งขันในอนาคต

ความได้เปรียบในการแข่งขันสำหรับธุรกิจ NDT
อยู่ที่ศักยภาพในการให้การทดสอบที่หลากหลายครอบคลุมความต้องการของลูกค้า
ความน่าเชื่อถือของผลการทดสอบและความปลอดภัยในการปฏิบัติงาน
ความพร้อมของเครื่องมือและอุปกรณ์ และความรวดเร็วในการให้บริการ
จากประสบการณ์ที่ผ่านมาทำให้บริษัทมีความพร้อมในด้านต่างๆ
ซึ่งผู้บริหารเชื่อว่าบริษัทมีข้อได้เปรียบหรือจุดเด่นในการแข่งขัน ดังต่อไปนี้

-   เป็นหนึ่งในผู้นำตลาด โดยมีส่วนแบ่งทางการตลาดประมาณร้อยละ 30 จากมูลค่าตลาดรวม

-   มีบริการที่ครบวงจร โดยเฉพาะในด้านการให้บริการตรวจสอบและรับรองคุณภาพ
    ซึ่งบริษัทมีบุคลากรในด้านนี้มากกว่าคู่แข่งรายอื่นๆ
    และสามารถให้บริการตรวจสอบรับรองตามกฎหมายที่เกี่ยวข้องได้ทุกประเภท

-   มีความแน่นอนของรายได้สูง โดยเฉพาะรายได้จากการให้บริการตรวจสอบและรับรองคุณภาพ
    ซึ่งมีฐานลูกค้าที่ใช้บริการอย่างต่อเนื่องประมาณร้อยละ 90

-   มีการสร้างมูลค่าเพิ่มของการบริการ
    โดยการนำผลการทดสอบตามมาตรฐานมาประมวลในรูปแบบที่ตอบโจทย์ความต้องการที่แท้จริงของลูกค้า
    เพื่อให้ลูกค้าสามารถนำไปใช้ให้เกิดประโยชน์สูงสุด

-   มีพันธมิตรทางการค้าที่แข็งแกร่ง ลูกค้าหลักของบริษัท เช่น บริษัท ปตท. จำกัด (มหาชน)
    บริษัท เอสโซ่ (ประเทศไทย) จำกัด เป็นต้น ล้วนแล้วแต่เป็นบริษัทที่มั่นคงมีชื่อเสียงเป็นที่รู้จัก
    ซึ่งช่วยสร้างความเชื่อมั่นลูกค้าใหม่เกิดความไว้วางใจในคุณภาพของผลิตภัณฑ์และการบริการของบริษัท

-   มีมาตรฐานความปลอดภัยสูงในการทำงาน
    โดยมีทีมงานความปลอดภัยทำหน้าที่ควบคุมดูแลการปฏิบัติงานอย่างสม่ำเสมอ
    ช่วยให้ลูกค้าเกิดความมั่นใจในคุณภาพการบริการของบริษัทมากยิ่งขึ้น

-   มีความพร้อมของทีมงาน เครื่องมือและอุปกรณ์
    เพียงพอต่อการให้บริการสำหรับโครงการขนาดใหญ่ได้อย่างมีประสิทธิภาพ

-   ได้รับการรับรองด้านคุณภาพโดย ISO 9001: 2008 และ ISO 17025
    (มาตรฐานการทดสอบในห้องปฏิบัติการสำหรับในการวัดความหนาของเหล็กและเหล็กกล้า)
    และมีโครงการขอใบรับรองมาตรฐานการทดสอบประเภทอื่นๆในอนาคตเพื่อเป็นการยืนยันคุณภาพในการให้บริการของบริษัท

-   ได้รับสิทธิประโยชน์จากสำนักงานคณะกรรมการส่งเสริมการลงทุน (BOI) ทั้งหมดจำนวน 3
    ใบ โดยได้รับการยกเว้นภาษีเงินได้นิติบุคคลเป็นเวลา 8 ปี
    และได้รับการยกเว้นอากรขาเข้าสำหรับเครื่องจักรที่เกี่ยวข้องกับการดำเนินงาน

    1.  การจัดหาวัตถุดิบที่จำเป็นในการดำเนินธุรกิจ

วัตถุดิบที่จำเป็นในการดำเนินธุรกิจของบริษัทมี 2 ประเภท
คือเครื่องมือและอุปกรณ์ที่ใช้ในการทดสอบโดยไม่ทำลาย และวัสดุสิ้นเปลือง เช่น สารรังสี แผ่นฟิล์ม
เป็นต้น
เครื่องมือและอุปกรณ์ส่วนใหญ่บริษัทนำเข้าจากต่างประเทศและบางส่วนสั่งซื้อกับตัวแทนจำหน่ายในประเทศไทย
ส่วนวัสดุสิ้นเปลืองจะสั่งซื้อกับตัวแทนจำหน่ายในประเทศแทบทั้งหมด
ทั้งนี้ตัวแทนจำหน่ายเครื่องมือและวัสดุสิ้นเปลืองมีอยู่หลายราย
บริษัทจึงไม่มีความเสี่ยงจากการพึ่งพาผู้จัดจำหน่ายรายใดรายหนึ่ง

การนำเข้าเครื่องมือและอุปกรณ์ที่ได้รับการยกเว้นภาษีนำเข้าตามสิทธิประโยชน์จาก BOI
ส่วนใหญ่เป็นเงินสกุลดอลล่าห์สหรัฐอเมริกา
บริษัทมิได้ทำสัญญาซื้อขายเงินตราต่างประเทศล่วงหน้าสำหรับการสั่งซื้อวัตถุดิบ
อย่างไรก็ตามที่ผ่านมาผลกระทบจากอัตราแลกเปลี่ยนไม่จัดว่ามีนัยสำคัญต่อผลประกอบการโดยรวมของบริษัท
สำหรับในอนาคตผู้บริหารมีนโยบายในการพิจารณาทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงในกรณีที่ยอดซื้อวัตถุดิบจากต่างประเทศเพิ่มขึ้นอย่างมีนัยสำคัญ

2.  ผลกระทบต่อสิ่งแวดล้อม

การใช้งานวัสดุอันตรายที่มีความจำเป็นสำหรับการทดสอบโดยไม่ทำลาย เช่น สารรังสี
ได้รับการควบคุมจากสำนักงานปรมาณูเพื่อสันติ
โดยบริษัทมีการควบคุมการจัดเก็บและใช้งานสารรังสีอย่างเข้มงวด
สารรังสีที่เหลือจากการใช้งานจะถูกส่งคืนให้กับตัวแทนจำหน่ายเพื่อจัดส่งกลับไปในประเทศผู้ผลิตตามข้อกำหนดทางกฎหมาย
ส่วนวัสดุที่อาจก่อให้เกิดอันตรายประเภทอื่น เช่น ผงแม่เหล็ก น้ำยาล้างฟิล์ม
จะถูกรวบรวมและจัดส่งให้กับบริษัทรับกำจัดของเสียอุตสาหกรรมที่ได้รับการรับรองตามกฎหมาย
ทั้งนี้บริษัทให้ความสำคัญต่อความปลอดภัยของผู้เกี่ยวข้องและสิ่งแวดล้อมเป็นอย่างมาก
โดยจะจัดให้มีทีมเฉพาะกิจเข้าตรวจสอบการทำงานของพนักงานที่หน้างานลูกค้าและรายงานต่อผู้บริหารอย่างสม่ำเสมอ
เพื่อดูแลป้องกันอันตรายที่อาจเกิดขึ้นทั้งกับพนักงานและสิ่งแวดล้อม

3.  สิทธิประโยชน์จากบัตรส่งเสริมการลงทุน จากคณะกรรมการส่งเสริมการลงทุน

การประกอบธุรกิจของบริษัท ได้รับสิทธิประโยชน์จากสำนักงานคณะกรรมการส่งเสริมการลงทุน
(BOI) รวม 3 ฉบับ

ในปี 2554 บริษัทมีรายได้ที่ได้รับยกเว้นภาษีตามสิทธิ BOI คิดเป็นร้อยละ 89 ของรายได้รวม
โดยในส่วนของการให้บริการทดสอบโดยไม่ทำลาย บริษัทได้รับ BOI คิดเป็นร้อยละ 94
ของรายได้จากการทดสอบโดยไม่ทำลาย และส่วนของการให้บริการตรวจสอบและรับรองได้รับ BOI
คิดเป็นร้อยละ 87 ของรายได้จากการตรวจสอบและรับรอง

งานที่ยังไม่ได้ส่งมอบ

งานที่ยังไม่ได้ส่งมอบของบริษัทในปี 2554 ที่บริษัทฯ เซ็นสัญญากับคู่ค้า และมีมูลค่างานที่แน่นอน เช่น
การทดสอบตามวาระและการตรวจสอบระหว่างการปฎิบัติงานของกลุ่มผู้ผลิตและจำหน่ายก๊าซธรรมชาติ
รวมทั้งงานที่มิได้ระบุปริมาณงานและมูลค่างาน หรือระยะเวลาของโครงการที่แน่นอน
อย่างไรก็ตามจากประสบการณ์ในอดีต และการวิเคราะห์ข้อมูลในปัจจุบัน
ผู้บริหารคาดว่ามีมูลค่ารวมทั้งสิ้นประมาณ 220 ล้านบาท